都城嘉慕威曼都城騎士

都城嘉慕威曼都城騎士係英國都城嘉慕威曼出嘅一款中型巴士，1986年推出。

都城騎士係用一體化設計，外形同當時英國流行嘅小巴相似，而擋風玻璃係向車頭斜落去。引擎係擺喺前軸上面，型號係Perkins Phasor或者康明斯B系，而波箱可以係ZF棍波或Allison自動波。都城騎士一開始只係得長7.0米、闊2.2米一隻尺寸，1987年再推出8.4米長版本，佢有2.2米同2.376米兩隻闊度可以揀。

都城騎士喺英國本土有多間巴士公司買，亦有啲賣咗去愛爾蘭。荷蘭嘅巴士生產商BOVA曾經買入多架左軑版都城騎士，然後將佢哋轉售歐洲大陸，包括荷蘭同埋德國。另外都城嘉慕威曼喺1988年運咗4架樣辦車去香港，九龍巴士同埋中華巴士各自接收兩架，九巴嗰兩架同埋中巴第一架有冷氣，而中巴第二架就冇冷氣，但四架車都只係行咗幾年就退役。

1989年，都城嘉慕威曼嘅母公司Laird Group放棄都城嘉慕威曼業務，都城嘉慕威曼都城騎士巴士設計就賣咗畀Optare。Optare改良咗都城騎士設計，同年底改以Optare MetroRider呢個名再推出。

巴士型號